লক্ষ্মী ভান্ডারের টাকায় লক্ষ্মী পুজো! কোথায়?

বাগনান: দুর্গাপুজোর (Durga Puja) উচ্ছ্বাস কাটতে না কাটতেই বাগনানের (Bagnan) বাঙালপুর ও জোকা এলাকায় শুরু হয়েছে মা লক্ষ্মীর (Laxmi Puja 2025) আরাধনা। তবে এই পুজোকে ঘিরে রয়েছে এক অনন্য দৃষ্টান্ত। কোনও চাঁদা নয়, কোনও দাতা নয়! রাজ্য সরকারের ‘লক্ষ্মীর ভান্ডার’ প্রকল্প থেকে পাওয়া অর্থেই চলছে এই লক্ষ্মীপুজো।

জানা গিয়েছে, বাঙালপুরের এরিয়ামস মহিলা পরিচালিত লক্ষ্মীপুজো কমিটি গত তিন বছর ধরে এই পুজোর আয়োজন করছে। প্রায় ৪০ জন মহিলা তাঁদের বছরে পাওয়া লক্ষ্মীর ভান্ডার প্রকল্পের টাকাগুলি সঞ্চয় করে সেই অর্থেই পুজোর খরচ বহন করেন।

আরও পড়ুন: উত্তরবঙ্গে প্রাকৃতিক বিপর্যয়, সিটং-এ আটকে পলাশিপাড়ার বাসিন্দারা

এই পুজোর অন্যতম বৈশিষ্ট্য হল এর থিমভিত্তিক আয়োজন। কখনও দেখা গিয়েছে ‘চাউমিনের ঠাকুর’, আবার কখনও ‘বিশ্ব উষ্ণায়ন’ নিয়ে থিম। দূর-দূরান্ত থেকেও দর্শনার্থীরা আসেন বাঙালপুর ও জোকার এই অভিনব পুজো দেখতে। দুর্গাপুজোর পরেই লক্ষ্মীপুজো হলেও উৎসবের আমেজ কিছু কম নয়। গ্রাম জুড়ে এখন শুধুই দেবী লক্ষ্মীর বন্দনায় মেতেছে নারী ও পুরুষ, ছোট-বড় সকলেই।